Man sterk goed aan ná skoot in gesigMarc en Valerie Doubell. (Foto: Verskaf) Dit gaan onder omstandighede goed met Marc Doubell van Kuruman wat die naweek by ŉ vulstasie op die dorp met ŉ rubberkoeël in die gesig geskiet is. Hy het Sondagaand ŉ operasie aan sy gesig ondergaan om die skade te herstel. “Dit [die operasie] het goed afgeloop, maar hy is maar nog baie geswel en seer,” het Doubell se vrou, Valerie, aan Maroela Media gesê. Volgens Valerie sal haar man binnekort uit die hospitaal ontslaan kan word. Hy word tans in ŉ hospitaal in Bloemfontein behandel. ŉ Veiligheidswag is in hegtenis geneem in verband met die voorval wat Vrydag by die Puma-vulstasie by die Mokala-winkelsentrum plaasgevind het. Die veiligheidswag was veronderstel om Maandag in die landdroshof op Kuruman te verskyn op aanklag van poging tot moord, maar die saak is nooit op die rol geplaas nie, sê Phaladi Shuping, woordvoerder van die Nasionale Vervolgingsgesag (NVG) nou. Marc is in die gesig geskiet. (Foto: Verskaf) Volgens Shuping is die dossier Maandag na die hof gebring, maar die staatsaanklaer het nie die saak op die hofrol geplaas nie. Shuping verduidelik dat die saak nie op die rol geplaas is nie omdat die ondersoekbeampte nog nie al die aanklaer se vrae kon beantwoord nie. Maroela Media het vroeër berig Doubell het brandstof laat ingooi by die vulstasie toe hy besluit het om vinnig in die winkel in te hardloop en koeldrank te koop. Die veiligheidswag het Doubell glo belet om enigiets te koop omdat hy nie ŉ masker aangehad het nie. Doubell het toe na sy voertuig gegaan en ŉ masker gaan haal voordat hy terug in die winkel in is om vir die koeldrank te betaal. “Toe hy uit die winkel kom het hy en die veiligheidswag in ŉ woordewisseling betrokke geraak en toe skiet hy my man in die gesig,” het Valerie vroeër gesê. Doubell is na ŉ hospitaal in Kathu geneem waar sy wond skoongemaak en toegewerk is. Volgens Valerie het die wond egter Sondagoggend baie sleg gelyk. Nadat hul dokter ŉ foto daarvan gesien het, het hy gesê Doubell moet geopereer word en die egpaar het toe na ŉ hospitaal in Bloemfontein gery waar Doubell opgeneem is.